Brevdato: 25-11-2022

Sagsnr.: 2022 - 24315

Akt-id: 21862406

Postboks 1614

3900 Nuuk

Tlf. (+299) 34 50 00

Fax (+299) 34 54 10

E-mail: pan@nanoq.gl

www.naalakkersuisut.gl

|  |  |
| --- | --- |
| |  | | --- | | Aalisarnermut Piniarnermullu Naalakkersuisoqarfik  Att. Masaana Dorph  **2023-mi qilalukkat qernertat qaqortallu pillugit pisassiinissamut Naalakkersuisut isummernissaannut tunngavissiamut, Nunalerinermut, Imminut pilersornermut, Nukissiuutinut Avatangiisinullu Naalakkersuisoqarfimmit oqaatigiumasat** | |
|  |

Nunalerinermut, Imminnut Pilersornermut, Nukissiuutinut Avatangiisinullu Naalakkersuisoqarfimmit, qilalukkat qernertat qaqortallu pillugit pisassiinissamut, Naalakkersuisut isummernissaannut tunngavissiamut, oqaaseqarsinnaatitaanermut periarfissinneqaratta qujassutigaarput.

*Qilalukkat qernertat*

NAMMCO aammalu JCNB qilalukkat qernertat aamalu qaqortat pillugit paasissutissanik nutaanik ujartuinermi ukiuni kingullerni assorujussuaq suliaqarsimapput, tamannalu tunngavigalugu nutaamik siunnersuusiorsimallutik. Uumasunik pineqartunik misissuinerup paasisallu nutaat takutippaat, pingaartumik Qimusseriarsuarmi aammalu Tunumi, uumasoqatigiinni amerlanngitsuni navianartorsiortoqartoq.

Nunalerinermut, Imminut Pilersornermut, Nukissiuutinut Avatangiisinullu Naalakkersuisoqarfimmit aarleqqutigisorujussuuarput, Naalakkersuisut isummernissaannut tunngavissiami, uumassusilerituunit siunnersuutigineqartumit Qimusseriarsuarmi, allaat 500% tikillugu annertunerusumik pisassiinissamik isummersortoqarmat aammalu Ittoqqortoormiit-ni, Kangerlussuaq-mi kiisalu Tasiilaq-mi qilalukkat qernertat 50-t pisassiissutiginiarneqarmata, naak uumassusilerituunit innersuussutigineqaraluartoq, qilalukkanik qernertanik piniarneq unitsinneqartariaqaraluartoq, qilalukkat qernertat nunguinnissaat pinngitsoorumallugu.

Qilalukkanik qaqortanik aammalu qernertanik illersuineq piniarnerlu, Namminersorlutik Oqartussat Nalunaarutaat nr. 3, 27 Januar 2017-imeersoq naapertorlugu naleqqussarneqartarpoq*.* Nalunaarummi § 4 naapertorlugu allaqqavoq,

*“Pisassiissutinik aalajangersaaneq makkua eqqarsaatigalugit pissaaq:*

*1) Nunani tamalaani isumaqatigiissutit atsiorneqarsimasut pisuussutit piujuartinnissaat amerliartornissaallu siunertaralugu,*

*2) biologit siunnersuutaat,*

*3) atuisut ilisimasaat, aamma*

*4) Piniarneq pillugu Siunnersuisoqatigiit ilaasortaanit kommuninillu tusarniaaneq.”*

Qilalukkat qaqortat aammalu qernertat piniarneqarnerannut tunngatillugu Nalunaarut *Pinngortitamik illersuineq pillugu Inatsisartut inatsisaat nr. 29, 18. december 2003-meersumi tunngaveqarpoq* (Pinngortitamik illersuinermut Inatsit) aammalu *landstingslov nr. 12, 29 Oktober 1999-meersoq, Piniarnermut Aallaaniarnermullu tunngasoq* (Piniarneq pillugu Inatsit).

Pinngortitamik illersuinermik Inatsit naapertorlugu uumassusilinnik atuineq piujuaannartitsineq tunngavigalugu ingerlanneqassaaq, mianersornissamik periuseqarneq naapertorlugu, inuuniarnermi pisariaqartitat ataqqillugit aammalu uumasunik naasunillu piujuaannartitsinissaq tunngavigalugu.

Piniarnermi Inatsimmi siunertaavoq ”*piniagassanit isumalluutit pissusissamisoortumik uumassusillillu eqqarsaatigalugit illersorneqarsinnaasumik iluaqutigineqarnissaasa qulakkeerneqarnissaat.*

*Imm. 2. Inatsisip atortinneqarnerani isumalluutit piujuarnissaat kinguaassiortuarnissaallu, ileqquusumik uumassusilinnik misissuisut siunnersuinerat naapertorlugu eqqarsaatigilluagaasumik ukiullu qanoq ilinera eqqarsaatigalugu pissarsiffiunerpaasumik iluaquteqarniarnissaq, piniarnermik inuussutissarsiuteqarnermi inuussutissarsiutinilu tamatumunnga attuumassuteqartuni aningaasaqarniarnikkut suliffissaqartitsiniarnikkullu isiginiagassat, inuussutissarsiornermi soqutigisat allat kiisalu innuttaasut sunngiffimminni sammisassaqarnissamut pisariaqartitaat pingaartinneqassapput.*”.

Taamaalilluni qilalukkat qaqortat qernertallu pillugit illersuinermi atuinermilu Inatsimmi takuneqarsinnaavoq, pisuussutit piujuaannartitsineq tunngavigalugu nakkutigineqarnissaat, *isumalluutit piujuarnissaat kinguaassiortuarnissaallu, ileqquusumik uumassusilinnik misissuisut siunnersuinerat naapertorlugu eqqarsaatigilluagaasumik ukiullu qanoq ilinera eqqarsaatigalugu pissarsiffiunerpaasumik iluaquteqarniarnissaq, piniarnermik inuussutissarsiuteqarnermi inuussutissarsiutinilu tamatumunnga attuumassuteqartuni aningaasaqarniarnikkut suliffissaqartitsiniarnikkullu isiginiagassat*

Piniagassanik atuinermi piujuaannartitsinermut tunngasortaa qularutigigaanni, taava uumasunik atuinermi mianersortumik periuseq naapertorlugu ingerlatsisoqassaaq.

Pisassiissutigineqartussatut siunnersuutigineqartoq uumassusilerituunit siunnersuutigineqartumit annertunerujussuuvoq, piffinni tamani, Etah minillugu.

|  |  |  |  |
| --- | --- | --- | --- |
| Qilalugaqatiigt | Siunnersuutit | Pisassatut siunner | Nikinganeq |
| Iitah | 38 | 5 | Pisassat 15 % -iat |
| Qaanaaq | 55 | 98 | 88 % siunners.sipporl. |
| Qimusseriarsuaq | 24 | 143\* | 496 % siunners.sipporl. |
| Uummannaq | 123 | 154 | 25 % siunners.sipporl. |
| Qeqert. Tunua | 54 | 88 | 39 % siunners.sipporl. |
| Ittoqqortoormiit | 0 | 20 | Pisaqarnissaq illersorsinnaan. |
| Kangerlussuaq | 0 | 20 | Pisaqarnissaq illersorsinnaan. |
| Tasiilaq | 0 | 10 | Pisaqarnissaq illersorsinnaan. |

\*110+15+18 qernertat Qimusseriarsuarmeersut pisarineqarsimapput; Qimusseriarsuaqi-mi,Uummannaq-mi aammalu Qeqertarsuup Tunuani.

Uumassusilerituunit misissuinerit kingulliit takutippaat qilalukkat qernertat ikileriarujussuarsimasut piffinni; Qimusseriarsuaq--mi, Tasiilaq-mi, Kangerlussuaq aammalu Scoresbysund-p kangerluani. Qernertat Qimusseriarsuarmi 25%-imik ikileriarsimapput qilalugaqatigiinniillu taakkunannga 24 sinnernagit pisarineqarsinnaaneri innersuunnarpoq. Tasiilaq-mi, Kangerlussuarmi aammalu Scoresbysund-p kangerluani qilalugaqatigiit qernertat imaak ikitsigilersimapput, piujuaannartitsinissaq tunngavigalugu imminut illersorsinnaasumik pisaqarnissaq navianarsisimalluni.

Taamaattumik pisassiissutissatut siunnersuutigineqartup kingunerisinnaavaa qilalugaqatigiit ikereeqisut suli ikileriaqqinnissaat naatsorsuutigineqarsinnaalluni. Isummernissamut tunngavissiami pisassatut siunnersuutigineqartunut suna tunngavilersuutigineqarsimanersoq ersersinneqanngilaq aammalu piujuaannartitsineq tunngavigalugu siunissaq ungasinnerusoq eqqarsaatigalugu pisassatut siunnersuutigineqartoq tunngavilersorneqarsimanani.

Nunalerinermut, Imminut Pilersornermut, Nukissiuutinut Avatangiisinullu Naalakkersuisoqarfimmit oqaatigiumavarput, Naalakkersuisut isummersornissaannut tunngavissiami erseqqissumik allassimasariaqaraluartoq, pisassatut siunnersuutigineqartut Piniarnermi Inatsimmi aalajangersakkanut aammalu Pinngortitamik Illersuinissamut Inatsimmut naapertuutinngimmata aammalu siunissaq ungasinnerusoq eqqarsaatigalugu piujuaannartitsinissamut naapertuutinngimmat imaluunniit mianersornissamut periusissamut naapertuugani.

Nunalerinermut, Imminut Pilersornermut, Nukissiuutinut Avatangiisinullu Naalakkersuisoqarfimmit inassutigissavarput uumassusilerituunit siunnersuutigineqartut aammalu mianersornissamik periusissiaq malinneqassasut.

*Qilalukkat qaqortat*

Nunalerinermut, Imminut Pilersornermut, Nukissiuutinut Avatangiisinullu Naalakkersuisoqarfiup maluginiarpaa, Kalaallit Nunaata Kitaani qilalukkanik qaqortanik pisassatut siunnersuutigineqartut, JCNB aammalu NAMMCO-mit siunnersuutigineqartunut naapertuutinngitsut. Uumassusilerituunit siunnersuutigineqartut tunngavigissagaanni allorniusap kujammut 65 grade-p kujataani (Kalaallit Nunaata Kujataa) qilalukkanik qaqortanik piniarnissaq innersuunneqanngilaq, tamatumani qilalugatuannguanngortunik piffimmi pineqartumi aasakkut pinngortartut illersorniarlugit. Ataatsimoorussamik JCNB/NAMMCO-milu ilisimatuussutsikkut suleqatigiisitaliaq (JWG) ilanngullugu inassuteqarpoq, kinguliini taaneqartuni ukiup ingerlanerani piffissani aalajangersimasuni qilalukkanik qaqortanik piniartoqartarnissaanik:

• Uummannaq, Upernavik aammalu Savissivik – Juni-miit August ilanngullugu

• Diskobugten – Juni-miit Oktober ilanngullugu

• Kangaatsiap kujataani – Maj-miit Oktober ilanngullugu

Tamanna tunngavigalugu Nunalerinermut, Nukissiuutinut, Imminut Pilersornermut Avatangiisinullu Naalakkersuisoqarfimmit inassutigissavarput, pisassanik siunnersuummut, qilalugarniarnissamut ullulersuinerit ilanngunneqassasut, allorniusap 65 grader N-p kujataani qilalugarniartarnerup unitsinneqarnissaa ilanngullugu.

Nunalerinermut, Imminut Pilersornermut, Nukissiuutinut Avatangiisinullu Naalakkersuisoqarfiup oqaatigiiumavaa, qilalukkanik qaqortanik piniarneq saniatigooralugu piniartunut periarfissaalerpat aallaagaluartat pisarineqartullu amerlinissaat ilimanarluinnarmat. Tamanna saniatigooralugu piniartut misilittagakinnerannik patsiseqarsinnaavoq aammalu sakkunik naleqquttunik pigisaqannginneq patsisaasinnaalluni, taamakkununnga ilanngullugit aallaasit eqittaannartakkat. Pisarineqarsimasut aammalu aallaagaluartat amerlassusaat, pisassanik siunnersuinermut ilanngunneqarsimasut, pisassanut iluarsiissutigalugit saniatigooralugu Piniartut qaqortanik piniarsinnaanerata ammaanneqarnissaa siunnersuutigineqarpoq.

Nunalerinermut, Imminut Pilersornermut, Nukissiuutinut Avatangiisinullu Naalakkersuisoqarfimmit inassutigissavarput, Kalaallit Nunaanni qilalukkanik qernertanik qaqortanillu piniarnermut tunngatillugu aqutsinissamik imaluunniit periusissamik allatut ittumik suliaqartoqassasoq, nunat tamat akornanni isumaqatigiissutinut naapertuuttumik imaluunniit piujuaannartitsineq toqqammavigalugu piniarnerup ingerlanneqarnissaanik siunertaklimmik suliaqartoqassasoq, nunat tamat akornanni anguniakkat tunaartaralugit.

Inussiarnersumik inuulluaqqusillunga

Med venlig hilsen

Mettelise Fritz Hansen

Nunalerinermut, Imminut Pilersornermut, Nukissiuutinut Avatangiisinullu Naalakkersuisoqarfik